Живот (Милета Јакшић)
Мени се чини да већ дуго живим —
И ја сам свестан тога, добро знадем
Да ово време што га траћим сада
Од туђих дана закидам и крадем.
Да̑... одавно сам требао свршити...
Што живим, то је погрешка случајна
Грабљиве смрти, — и што гледам сада,
Требаше за ме да остане тајна.
Ал’ каква тајна!... Све што сада бива,
Било је пре, и биће после мене —
И свет и живот бесмислена глума,
Не вреди за ме паре пребијене:
С досадом чекам крај њезин да видим
И не надам се ничем новом, ретком —
Невешти автор те рђаве игре
Мого̑ је одмах свршити с почетком.

Извор 
 Милета Јакшић: Песме, Матица Српска, Нови Сад, 1984, стр. 21

Милета Јакшић
Поезија